IVL แจงไฟไหม้โรงงานระยองไม่กระทบสายการผลิต พร้อมเดินเครื่องใหม่ทันทีหลังกนอ.ไฟเขียว
IVL แจงไฟไหม้โรงงานระยองเสียหายเล็กน้อย ไม่กระทบสายการผลิตอื่น พร้อมเดินเครื่องใหม่
8 พ.ย. 2561

บริษัท อินโดรามา เวนเจอร์ส จำกัด (มหาชน) หรือ IVL ระบุว่า เมื่อวันที่ 5 พ.ย.ที่ผ่านมา เกิดเหตุเพลิงไหม้ที่บมจ.อินโดรามา โพลีเอสเตอร์ อินดัสตรี้ส์  ในนิคมอุตสาหกรรมมาบตาพุด จังหวัดระยอง โดยเกิดขึ้นกับสายการผลิตไฟเบอร์ 2 ซึ่งเป็นเพียงเหตุเพลิงไหม้เล็กน้อยที่สามารถระงับได้ภายในเวลาเพียง 15 นาที และเหตุการณ์ในครั้งนี้ไม่มีผู้ใดได้รับบาดเจ็บ หรือเกิดความเสียหายขึ้นกับเครื่องจักรหลักแต่อย่างใด โดยสายการผลิตไฟเบอร์ 2 นั้น ได้ถูกปิดเพื่อทำความสะอาดและซ่อมแซมท่อระบายอากาศ
ทั้งนี้ บริษัทได้รายงานเกี่ยวกับอุบัติเหตุดังกล่าว ไปยังการนิคมอุตสาหกรรมแห่งประเทศไทย (กนอ.) โดยทันที และได้รับการอนุมัติให้ทำการซ่อมแซมท่อระบายอากาศโดยทันที สายการผลิตไฟเบอร์ 2 นั้นคาดว่าจะเปิดดำเนินงานได้อีกครั้งภายในเวลา 15 วันหลังจากได้รับอนุมัติจากกนอ.
สำหรับสายการผลิตอื่นๆ ที่โรงงานยังคงดำเนินการตามปกติ และเหตุการณ์เพลิงไหม้ดังกล่าวไม่มีความเสียหายต่อการผลิตที่สำคัญแต่อย่างใด
 